Verešová, Anna, poslankyňa NR SR (2017-12-05):
Vážený pán predseda, vážený pán podpredseda vlády, milé kolegyne a kolegovia, keď som pred rokom kritizovala vládu so svojimi kolegami a kritizovala som výjazdové zasadnutia vlády spolu s akčnými plánmi, niežeby akčné plány ako dokumenty boli zlými dokumentami, ale že toto nie je riešenie, systémové riešenie, tak priznám sa, že som mala trošku také výčitky, že či, či opäť tak nekuvikám dopredu a že či naozaj predsa len ešte by sme im mali dať šancu, aby ukázali, že to myslia vážnejšie ako v rokoch 2012, 2013, kedy sme mali priamo z praxe skúsenosti, že všetky tie priemyselné podniky ako vo Ferove, Ferovo, priemyselný podnik Ferovo či park, pardon, priemyselný park, v roku 2013, ktorý je, zostal osamotený, bez ľudí, ale aj vo Vranove v roku 2012, kde mali vzniknúť pre šičky pracovné miesta. Pýtala som sa na to aj pána ministra Richtera, že toto všetko skončilo, vytratilo sa, neuskutočnilo sa, nezrealizovalo sa. Tak na základe takýchto praktických skúseností a ešte aj osobne z roku 2008 zo sociálnych podnikov, pilotných sociálnych podnikov, ktoré dostali, teda skončili ako totálna fraška, vytunelované, tak preto som bola kritická v minulom roku voči akčným plánom a voči výjazdových rokovaniam vlády v najmenej rozvinutých okresov. Ale stále sa ukazuje, že vláda to nevie riešiť. Vláda jednoducho naozaj nevie riešiť zaostávanie regiónov, pretože rozdiely sa nezmenšujú, ale zväčšujú, prehlbujú a znamená to teda, že aj miera chudoby stúpa. Veď chudobou v roku 2016 je ohrozených alebo v roku 2016 ešte sa zvýšil počet ohrozených chudobou ľudí o 30-tisíc. Tak ako je to teda možné?! No je to preto, že iba sa teoretizuje. Prečítala som si cieľ návrhu tohto zákona: „rozšíriť počet okresov, rozšíriť okruh oprávnených prijímateľov, upraviť pôsobnosť úradu vlády a okresných úradov, upraviť radu pre rozvoj najmenej rozvinutých okresov, vytvorenie výborov, ustanovenie ročných priorít", kde sa mu vznešene dáva, týmto prioritám, týmto, tomuto dokumentu sa dáva obrovský význam, pretože na základe neho sa zefektívni, čítam zo zákona, z paragrafového znenia a z dôvodovej správy: „zefektívni sa a zrýchli proces poskytovania regionálneho príspevku“. Nuž, vážení, žiaden dokument, žiaden dokument nedokáže zefektívniť a zrýchliť proces, odstrániť byrokraciu a odstrániť neschopnosť tých, ktorí ho majú realizovať, tieto aktivity. V dôvodovej správe vlastne aj sami potvrdzujete, že samotné opatrenia sa v akčných plánoch ukázali v mnohých prípadoch nepružné na úkor ich realizácie, takže sami potvrdzujete túto vašu neschopnosť, a veľmi ma zaujalo v dôvodovej správe, že ustanovujete „povinnosť okresných úradov dbať na rovnosť príležitostí pre jednotlivých predkladateľov projektov, aby sa predchádzalo uprednostňovaniu vybraných projektov“. Je to teda tak, že vy vlastne potvrdzujete, že dovtedy s tým bol veľký problém, že sa uprednostňovali, teda korupčne vyberali niektoré projekty? Nefungujú ani akčné plány a vláda nie je schopná využiť európske zdroje na pomoc najmenej rozvinutým okresom. Čerpanie týchto regionálnych príspevkov, ktoré boli zriadené ako nástroj na podporu najmenej rozvinutých častí Slovenska, sme tu počuli viackrát, je pomalé. To potvrdzujete, ale nielen je pomalé, ale celý tento systém je vlastne centralistický, byrokratický a korupčný. (Reakcia z pléna.) Poviem. Akčné plány vlastne takto zostávajú iba súpisom aktivít, ktoré by ste v regiónoch aj tak robili. Upozorňujú vás na to celoročne dlhodobo odborníci. Dokonca niektorí hovoria aj o tom, že na tom nič nezmenia ani tie regionálne príspevky. Napríklad, a to asi tuná nás bude zaujímať, že ak by sa mal okres Rimavská Sobota dostať na priemer Slovenska, potreboval by znížiť počet nezamestnaných o 6 400 ľudí a regionálny príspevok predstavuje iba 1,3 mil. eur ročne, čo je okolo 11 eur na nezamestnaného mesačne. To nie je možné nič dlhodobo robiť, efektívne dlhodobo robiť. Štát by nemal zvýhodňovať konkrétnych podnikateľov. Upozorňujú vás na to odborníci, ktorí sa tým zaoberajú, a vy vlastne teraz niekoho tým budete zvýhodňovať oproti podnikateľom v regióne. Dlhodobo upozorňujeme na to, že ak chcete vytvoriť pracovné miesta v regióne, tak systémovým riešením je uľaviť im na daniach a odvodoch. Takto ináč sa nevytvoria projekty. To je to korupčné, že kto bude zase vyberať týchto podnikateľov ako fyzické osoby, podnikateľov miestnych, ktorým prispejete, ale susedovi už neprispejete na to, aby vytváral pracovné miesta a aby dlhodobo ich vedel udržať. Kto to bude vyberať? Rada? Toto nie sú systémové riešenia a akékoľvek, akékoľvek návrhy, ktoré by teraz mali by sme doniesť neriešia systémovo zaostávanie regiónov. Pretože vy nevidíte tento problém v systéme. Ako som povedala, je centralistický a byrokratický. Darmo chodíte priamo do týchto regiónov, keď nevidíte v súvislostiach. Bola som na hranici s Ukrajinou v obci Ubľa. Ako je možné, že hranicu čistia, upratujú firmy zďaleka, zo Žiliny alebo úplne odinakiaľ, pritom tam sú ľudia nezamestnaní a vieme aj, že z rómskej komunity, a nemajú prácu. Toto je presne to, akoby sa mal riešiť zaostávanie regiónov a práca v regiónoch. Dlhodobo hovoríme o tom v rámci nášho hnutia, že problém najmenej rozvinutých regiónov by riešil inkluzívny trh, inkluzívne podniky, inkluzívne verejné obstarávanie. V čom je teda náš pohľad iný? Že samotné verejné inštitúcie by vytvárali, by museli inkluzívne verejne obstarať niektoré tovary a služby práve v inkluzívnych podnikoch, ktoré by mali povinnosť zamestnať aspoň trištvrte ľudí z celkového počtu zamestnancov práve z cieľových skupín, ktoré nám sú v tabuľke dlhodobo nezamestnaných, a to ešte musíme aj počítať s tými, ktorí sú neaktívni. Tí nám nie sú v tabuľkách na úradoch práce a dlhodobo neaktívnych máme viac ako 100-tisíc. Takže neviem prísť s návrhom konštruktívnym niečo zmeniť. Nehovorím, že v ciele všetky, že sú zlé. Nehovorím o tom, že netreba rozšíriť počet okresov, v žiadnom prípade, ale hovorím o tom, že na celý problém zaostávania a prehlbovania rozdielov v regiónoch sa treba pozrieť úplne z iného uhla. Ináč je to iba teoretizovanie, zvyšovanie ďalšej byrokracie a naozaj nastavovanie korupčného systému, korupcie, pretože povedzte mi, kto toto bude vyberať a ako zabránite ďalším výberom podnikateľov alebo ľudí, ktorých podporíte, ako zabezpečíte, že to nebude korupčné. Ako, keď sme to doteraz v žiadnych projektoch nevideli a sami to v podstate aj priznávate, aby nedochádzalo k uprednostňovaniu vybraných projektov. Ďakujem.